CELEX: 52014PC0223
Language: lt
Date: 1397520000000
Title: Pasiūlymas TARYBOS SPRENDIMAS kuriuo nustatoma pozicija, kurios turi laikytis Europos Sąjunga Pasaulio prekybos organizacijos Ministrų konferencijoje dėl Afganistano stojimo į PPO

|
			
		
		
		52014PC0223
		
			Pasiūlymas TARYBOS SPRENDIMAS kuriuo nustatoma pozicija, kurios turi laikytis Europos Sąjunga Pasaulio prekybos organizacijos Ministrų konferencijoje dėl Afganistano stojimo į PPO /* COM/2014/0223 final - 2014/0125 (NLE) */
			
				
		
		
			
			   	AIŠKINAMASIS MEMORANDUMAS
I. ĮVADAS
Pasaulio prekybos organizacijos (PPO)
narės ir Afganistanas pasiekė baigiamąjį derybų
dėl Afganistano stojimo į šią organizaciją sąlygų
etapą. Derybos, prasidėjusios 2004 m. Afganistanui pateikus
prašymą prisijungti prie PPO, truko 10 metų. Afganistano prašymas
dėl stojimo į PPO buvo išnagrinėtas pagal PPO Generalinės
tarybos sprendime dėl mažiausiai išsivysčiusių šalių
(toliau – MIŠ) stojimo išdėstytas gaires ir dabar, prieš ES oficialiai
pritariant Afganistano stojimui, turi būti priimtas Tarybos sprendimas,
kuriuo patvirtinamos Afganistano stojimo sąlygos, kaip reikalaujama pagal
SESV.
Toliau pateikiama stojimo sąlygų
santrauka.
II. AFGANISTANO STOJIMO Į PPO
SĄLYGŲ SANTRAUKA PAGAL SEKTORIUS
Įsipareigojimų sąrašai
Visos prekės
Įsipareigojimų sąraše
nustatytų Afganistano galutinių apribotųjų normų
(toliau – GAN) vidurkis yra 15,1 proc.
Žemės ūkio produktų GAN
vidurkis (29,6 proc.) yra didesnis nei pramoninių prekių GAN
vidurkis (8,8 proc.). Didesni yra ir žemės ūkio produktų
didžiausi tarifai (kai kurių žemės ūkio produktų iki 60–70 proc.,
o pramoninių prekių iki 50 proc.).
Afganistanas pradės taikyti GAN nuo
įstojimo dienos, išskyrus nedaugelį informacinių
technologijų produktų, tokių kaip elektroninės
grandinės ir vaizdo kameros (2019 m. jiems vis tiek bus taikomos
visiškai liberalizuotos nuostatos).
Atsižvelgiant
į tai, kad Afganistanas priskiriamas MIŠ, taip pat į mažą šalies
ekonomikos apimtį ir jos pažeidžiamumą, šis tarifų vidurkis yra
visiškai pagrįstas. MIŠ atžvilgiu ES praktiškai linksta pripažinti
didesnius tarifus negu tie, kurie laikomi pagrįstais panašaus dydžio
šalių ekonomikoje. Atsižvelgiant į tai, sąrašuose neminima:
–              
41 žemės ūkio produktų, kurių
prekyba Afganistane laikoma draudžiama (kiauliena ir kiaulienos gaminiai, alus,
vynas ir spiritiniai gėrimai), tarifų pozicija ir
–              
183 pramoninių prekių tarifų
pozicijos, kurios sudaro 4,4 proc. sąraše minimų pramoninių
prekių skaičiaus (tai atitinka neseniai patvirtintas MIŠ stojimo
į PPO derybų gaires, kuriomis numatoma galimybė neįtraukti
į sąrašą iki 5 proc. pramoninių prekių
tarifų pozicijų).
Pramoninės prekės 
–              
Ne žemės ūkio produktų GAN vidurkis
yra 8,8 proc.
–              
Didžiausias vidurkis (30 proc.) yra keramikos
sektoriuje, o baldų, stiklo ir tekstilės vidurkiai yra 15–20 proc.
–              
Mažiausias (0 proc.) tarifas, kuris bus
taikomas 2019 m., siūlomas informacinių technologijų (IT)
produktams.
–              
Didžiausi pramoninių prekių tarifai yra 50 proc.
(keleivinėms transporto priemonėms); 30 proc. didžiausi tarifai
taikomi keramikai ir įvairiems tekstilės gaminiams.
–              
183 sąraše neminimos pramoninių
prekių tarifų pozicijos susijusios su žaliavomis, kilimais, avalyne
ir baldais.
Žemės ūkio prekės 
–              
Žemės ūkio produktų GAN vidurkis yra
29,6 proc.
–              
Didžiausi žemės ūkio produktų
tarifai yra 70 proc. kai kurių vaisių sultims ir 60 proc.
labai įvairiems žemės ūkio produktams, tokiems kaip aviena ir
jautiena, daržovės, vaisiai, riešutai, pomidorai, bulvės, tabakas ir
mineralinis vanduo.
–              
41 sąraše neminima žemės ūkio
produktų tarifų pozicija taikoma produktams, kurių prekyba
Afganistane laikoma draudžiama (kiauliena ir kiaulienos gaminiai, alus, vynas
ir spiritiniai gėrimai).
Eksporto muitai
Afganistanas apsiėmė sumažinti
įsipareigojimus dėl eksporto muitų ir sustabdyti jų
augimą. Šalis nepradės taikyti eksporto muitų produktams,
kuriems tokie muitai šiuo metu netaikomi. Didžiausi iš šiuo metu
galiojančių muitų, taikomi svarbiausioms žaliavoms, bus
sumažinti per penkerius metus nuo įstojimo dienos.
Paslaugos 
Atsižvelgiant į tai, kad Afganistanas
priskiriamas MIŠ, konkrečių įsipareigojimų paslaugų
srityje sąrašas vertinamas palankiai. Afganistanas prisiims
įsipareigojimus dėl patekimo į rinką ir nacionalinių
sąlygų įvairiuose paslaugų sektoriuose, įskaitant
profesines, kompiuterių ir kitas verslo paslaugas, komunikacijos paslaugas
(pašto ir telekomunikacijų), statybos paslaugas, platinimo paslaugas,
privataus švietimo paslaugas, aplinkos apsaugos apsaugas, finansines (draudimo
ir banko) paslaugas, ligoninių teikiamas paslaugas, viešbučių ir
restoranų paslaugas ir transporto (jūrų ir geležinkelio
transporto ir kitas papildomas) paslaugas.
Įsipareigojimai pagal
protokolą
Baigiamajame daugiašaliame stojimo proceso
etape PPO narės siekė bendrai užtikrinti, kad Afganistano prekybos
įstatymai ir institucijos iš esmės atitiktų PPO taisykles ir
susitarimus, ir šias nuostatas išdėstė Stojimo protokole ir Darbo
grupės ataskaitoje. 
Kai kurioms sritims buvo prašoma pereinamojo
laikotarpio. ES ypač svarbios paskiau išvardytos sritys.
Vidaus mokesčių taikymas importui. Šiuo metu taikomas fiksuotas mokesčių tarifas ir verslo
pajamų tarifas visapusiškai atitiks PPO įsipareigojimus tik 2020 m.,
kiti importui taikomi vidaus mokesčiai ir rinkliavos bus suderinti su PPO
nuo įstojimo dienos.
Techninės prekybos kliūtys (TPK).
Afganistanas iki 2016 m. sausio 1 d. visapusiškai
įgyvendins susitarimą dėl techninių prekybos
kliūčių. Veiksmų planas išdėstytas Darbo grupės
ataskaitoje.
Sanitarinės ir fitosanitarinės
priemonės (SFS). Siekdamas iki 2018 m.
sausio 1 d.  visapusiškai įgyvendinti PPO susitarimą
Afganistanas iki to laiko taikys
pereinamąjį laikotarpį, kaip išdėstyta į Darbo
grupės ataskaitą įtrauktame veiksmų plane.
Su prekyba susijusio investavimo
priemonės (TRIMS). TRIMS susitarimas  bus
pradėtas visapusiškai taikyti nuo 2020 m. gruodžio 31 d. Nuo tos
pačios dienos turės būti panaikinti angliavandenilių
įstatymo ir kasybos įstatymo vietos turinio reikalavimai
prekėms. 
Su prekyba susiję intelektinės
nuosavybės teisių aspektai (TRIPS). TRIPS
susitarimas bus pradėtas visapusiškai taikyti nuo 2016 m. sausio 1 d.,
kaip išdėstyta į Darbo grupės ataskaitą įtrauktame
veiksmų plane.
III. REKOMENDACIJA
Pateikdama Tarybai tvirtinti Afganistano
stojimo į PPO sąlygas, Komisija išreiškia nuomonę, kad tai yra
ne tik darnus, bet ir plataus masto rinkos atvėrimo
įsipareigojimų rinkinys, kuris bus labai naudingas tiek Afganistanui,
tiek jos PPO prekybos partnerėms.
2014/0125 (NLE)
Pasiūlymas
TARYBOS SPRENDIMAS
kuriuo nustatoma pozicija, kurios turi
laikytis Europos Sąjunga Pasaulio prekybos organizacijos Ministrų
konferencijoje dėl Afganistano stojimo į PPO
EUROPOS SĄJUNGOS TARYBA,
atsižvelgdama į Sutartį dėl
Europos Sąjungos veikimo, ypač į jos 91 straipsnį, 100
straipsnio 2 dalį ir 207 straipsnio 4 dalies pirmą pastraipą
kartu su 218 straipsnio 9 dalimi,
atsižvelgdama į Europos Komisijos
pasiūlymą,
kadangi:
(1)       2004 m. lapkričio 21 d.
Afganistano Respublikos Vyriausybė pateikė prašymą prisijungti
prie Marakešo sutarties, kuria įsteigiama Pasaulio prekybos organizacija
(toliau – PPO), pagal tos Sutarties XII straipsnį;
(2)       siekiant susitarti dėl
Afganistano Islamo Respublikai ir visoms PPO narėms priimtinų stojimo
sąlygų, 2004 m. gruodžio 13 d. įsteigta Afganistano Islamo
Respublikos stojimo į PPO darbo grupė;
(3)       Komisija Sąjungos vardu
derėjosi dėl išsamaus Afganistano Islamo Respublikos prisiimamų
rinkos atvėrimo įsipareigojimų, kurie tenkina Sąjungos
reikalavimus, rinkinio;
(4)       šie įsipareigojimai yra
įtraukti į Afganistano Islamo Respublikos stojimo į PPO
protokolą;
(5)       tikimasi, kad stojimas į
PPO turės teigiamo ir ilgalaikio poveikio ekonominės reformos
procesui bei tvariam vystymuisi Afganistano Islamo Respublikoje;
(6)       todėl stojimo protokolas
turėtų būti patvirtintas;
(7)       PPO steigimo sutarties XII
straipsnyje nustatyta, kad dėl stojimo sąlygų turi susitarti
stojančioji šalis ir PPO, o stojimo sąlygas PPO vardu tvirtina PPO
Ministrų konferencija; PPO steigimo sutarties IV straipsnio 2 dalyje
numatyta, kad nevykstant Ministrų konferencijai jos funkcijas vykdo
Generalinė taryba;
(8)       todėl būtina
nustatyti Sąjungos poziciją dėl Afganistano Islamo Respublikos
stojimo į PPO, kurios ji laikysis PPO Generalinėje taryboje,
PRIĖMĖ ŠĮ
SPRENDIMĄ: 
1 straipsnis
Pozicija, kurios Europos Sąjunga laikysis
Pasaulio prekybos organizacijos Generalinėje taryboje dėl Afganistano
Islamo Respublikos stojimo į PPO, yra pritarti stojimui.
2 straipsnis
Šis sprendimas įsigalioja jo
priėmimo dieną.
Priimta Briuselyje
                                                                       Tarybos
vardu
                                                                       Pirmininkas